Katarina Krizmanić\*, Hrvatski prirodoslovni muzej, Demetrova 1, 10 000 Zagreb

[30. srpnja](https://www.facebook.com/katarina.krizmanic.3/posts/10223266196536539?__cft__%5b0%5d=AZV75GplmF0uMGbA42EfmbsM3EJJJ3EKM9IQXEl2-5mj4n41NG6VXlimL4z0zctgm2P0E8Oz3p60Vb7hXFXSSy8IW65ssU4ObB2VkiTMLcoPcS2BN2uBk6pyTAuka2pfXpw&__tn__=%2CO%2CP-R) 2021.

Dragom Jakovu umjesto 'zbogom'

Teško je nešto ukratko reći o čovjeku čiji je život bio toliko sadržajan, a dosezi na polju muzejske djelatnosti, kulture i znanosti nemjerljivi, i još ste ga k tome poznavali više od trideset godina i gotovo jednako toliko radili u istom odjelu, surađivali i dijeli mnoge lijepe trenutke…

Jakov Radovčić rođen je 2. srpnja 1946. godine u Kostanju, školovao se u Splitu, Zagrebu (gdje je diplomirao geologiju i paleontologiju na Prirodoslovno–matematičkom fakultetu), te u SAD-u na Biološkom odjelu Sveučilišta Illinois u Chicagu, gdje je 1974. godine i magistrirao. Njegovo školovanje i usavršavanje time nije prestalo, naprotiv, kontinuirano je nastavljeno cijeloga radnog vijeka pa i nakon umirovljenja, aktivnim sudjelovanjem na brojnim znanstvenim skupovima, seminarima, radionicama, predavanjima i kongresima diljem svijeta.

Radio je kao znanstveni asistent u Zavodu za paleontologiju i geologiju kvartara tadašnje Jugoslavenske akademije znanosti i umjetnosti, bio je i honorarni asistent u Geološko-paleontološkom zavodu Prirodoslovno-matematičkog fakulteta, da bi 1980. počeo raditi kao kustos za zbirke fosilnih kralješnjaka i krapinskog pleistocena u tadašnjem Geološko-paleontološkom muzeju u Zagrebu, odnosno današnjem Hrvatskom prirodoslovnom muzeju, gdje je, u svojstvu muzejskog savjetnika radio do svog umirovljenja,.

Sudjelovao je u brojnim geološko-paleontološkim i paleoantropološkim istraživanjima, iskopavanjima i prikupljanju prirodoslovnog fundusa na području Hrvatske, Bosne i Hercegovine, ali i na nekim svjetski poznatim lokalitetima, u zapadnim i južnim dijelovima SAD-a, kao i u Keniji i Francuskoj.

Autor je, suautor, organizator ili suorganizator brojnih izložbenih projekata ili stalnih muzejskih postava u zemlji i inozemstvu. Među ostalim to su: Razvoj čovjeka, Krapinski pračovjek – spomenik svjetske baštine, Die Neandertaler, Stoljeće geologijskih karata Hrvatske, Znanost u Hrvata, Lovci na mamute, Neandertalci iznova, Kamenospisna karta, Brdine marijagoričke... Bio je suradnik na organizaciji i postavu nekoliko međunarodnih paleoantropoloških izložbenih projekata (New York 1984, Herne 2005, Bonn, 2006), te postava muzeja u Zagrebu, Samoboru, Iloku i td.

Tijekom svog rada tematizirao je problematiku prirodoslovlja u muzeologiji te uspješno oblikovao ideje o razvoju i osuvremenjivanju prirodoslovnih muzeja u Hrvatskoj. Jakov Radovčić jedan je od idejnih začetnika integracije triju zagrebačkih muzeja (Geološko-paleontološki muzej, Mineraloško-petrografski muzej, Zoološki muzej) u jedinstveni Hrvatski prirodoslovni muzej, do čije realizacije je i došlo godine 1986.

Samostalno ili u koautorstvu, objavio je nekoliko monografija, te veliki broj znanstvenih i popularno-znanstvenih te stručnih radova u Hrvatskoj i inozemstvu. Mnogi od njih tiskani su u najuglednijim svjetskim časopisima kao što su Nature i Science. Uz to valja spomenuti i njegove brojne novinske istupe, radio i TV emisije, javna predavanja, predstavljanje stručnih i znanstvenih publikacija te organizaciju nekoliko značajnih znanstvenih i stručnih skupova. Bio je član uredništava nekih eminentnih znanstvenih časopisa, kao i muzeoloških časopisa, a uredio je i nekoliko monografija te izdanja matične kuće i Hrvatskog prirodoslovnoga društva.

Jakov Radovčić bio je član Hrvatskog geološkog društva kao i istaknuti član Hrvatskog muzejskog društva. Bio je predsjednik Saveza muzejskih društava Hrvatske, a svoj doprinos dao je i u radu u nekoliko mandata Hrvatskog muzejskog vijeća te brojnih Povjerenstava. Bio je član Savjeta za paleontologiju čovjeka u Parizu kao i Asocijacije američkih fizičkih antropologa.

Gospodin Jakov Radovčić nositelj je odličja Reda Danice hrvatske s likom Marka Marulića, dobitnik nagrade Hrvatskog muzejskog društva za životno djelo "Pavao Ritter Vitezović", kao i Godišnje nagrade Hrvatskog antropološkog društva, medalje "Dragutin Gorjanović Kramberger" koja se dodjeljuje za iznimna znanstvena ostvarenja i doprinos antropološkoj znanosti u Hrvatskoj.

Radovčićev muzejski, stručni i znanstveni rad u mnogočemu podsjeća na rad našeg znanstvenika svjetskoga glasa Dragutina Gorjanovića-Krambergera, koji mu je, uostalom bio i veliki uzor – obojica su svoj znanstveni uzlet napravili na području paleoihtiologije, proučavajući fosilne ribe, da bi vrhunac u stručnoj i znanstvenoj karijeri dosegli gorljivim radom na zbirci krapinskih neandertalaca. Smatrajući posao kustosa nadasve kreativnom djelatnošću Jakov je iznalazio načine kako bi, korištenjem suvremene tehnologije i suradnjom sa svjetskim paleoantropolozima, mogao još više širiti spoznaje „krapinskog pleistocena“, a ta saznanja na nove načine prezentirati u nizu publikacija te novim muzejskom izložbenim projektima. Jakov Radovčić bio je jedan od inicijatora i realizatora europskoga projekta „The Neandertal Tools“ (TNT) kojim je obavljena digitalizacija i tomografsko skeniranje paleolitičkih ostataka čovjeka iz Francuske, Belgije, Njemačke i Hrvatske.

Svakako najznačajniji i najzahtjevniji autorski angažman ostvario je Jakov Radovčić u izradi stručne koncepcije nedvojbeno najsuvremenijeg muzeja u Hrvatskoj – Muzeja krapinskih neandertalaca u Krapini, koji predstavlja krunu njegove svekolike djelatnosti. U stručnu podlogu autorske koncepcije Muzeja krapinskih neandertalaca i scenarij postava kolega Radovčić, zajedno s arhitektom Kovačićem, uložio je ne samo svoje golemo muzejsko i stručno znanje i neprocjenjivo iskustvo, već i veliku ljubav prema “tim diluvijalnim preostacima čovjeka”, što izbija iz svakog, i najmanjeg segmenta postava toga muzeja.

Njegovi dalmatinski geni s naglašenim poljičkim ponosom i prkosom, sjedinjeni s bogatom erudicijom i osebujnim stilom, izdvajali su ga iz standardnih okvira i izdizali iznad razine običnosti, što mu je možda ponekad bivalo i teret, ali gotovo uvijek doprinosilo originalnosti i prepoznatljivosti njegova rada.

Jakov nije bio jednostavan čovjek, niti postoji jedna riječ koja bi ga precizno opisala i doista ga je teško svrstati u određeni kalup. On naprosto nije pripadao nikakvom stereotipu. Bio je poseban i svoj, karizmatičan, odlučan, prepun ideja koje su uvijek bile originalne i barem malo ispred vremena.

Odškrinem li kovčeg uspomena, prisjećam se svojih prvih muzejskih dana, vezanih uz Jakovljevu izložbu Krapinski pračovjek – spomenik svjetske baštine. Bila je to, za ono vrijeme, posve avangardna izložba, s mnoštvo nekonvencionalnih intervencija, a na njoj je, možda čak prvi u svijetu, koristio hologram, totalni science fiction za ono doba! Tada su, a i kasnije, Muzej pohodili najeminentniji svjetski znanstvenici na polju paleoantropologije, Jakov je sa svima njima održavao ne samo poslovne i stručne, već i prijateljske veze. Upoznala sam ih gotovo sve, činilo mi se to onda posve normalno i jednostavno, no danas znam da je to zapravo bio privilegij. Bio je privilegij biti Jakovljeva kolegica.

Tekstovi koje sam kao mlada kustosica pisala prolazili su njegovu strogu i kritičku ocjenu, iskrenu i bez uvijanja, upućivao me je na dodatnu literaturu, davao mi na čitanje knjige o načelima paleontologije, Raupa, Shipmana, Ernsta Mayr-a, Grant-a, Valentine-a, knjige autora za koje sam samo znala da postoje, a Jakov mi ih je nesebično donosio, naravno, iz osobne biblioteke…

I tko će sad iščitavati moje tekstove, pred kim ću strepiti iščekujući komentar i tko će mi reći je li i ovaj tekst u redu ili je, ipak, malo prepatetičan…?

Sve što je Jakov radio, radio je promišljeno i temeljito, u sve što bi pokrenuo ulagao je nevjerojatnu energiju i znanje istinskog erudita… Nije volio kad se nešto radilo „ofrlje i na brzinu“, nije priznavao diletantizam i površni pristup rješavanju određene problematike, u sve je ulazio s potpunom posvećenošću i visokom razinom razumijevanja teme.

I, premda je bio svjetski čovjek, u pravom smislu tog izraza, volio je Jakov sve ono čemu je pripadao: svoje Kostanje i Poljica, svoju Dalmaciju, svoj Zagreb, svoju Hrvatsku i svoj Muzej, a iznad svega svoju obitelj. Nije se libio sve to i isticati, a najdraži citati, u slobodnom izričaju, bili su oni njegove pokojne babe. Recimo: „Cure, nemojte se čuditi 'Sidine u glavu, pamet u stranu', rekla bi moja pokojna baba“. Međutim, nije to bilo baš tako, premda su ga sjedine dobrano osvojile, pamet ga je odlično služila. Mislio je brzo, zaključivao još brže, rečenice nizao kao iz rukava, a o pisanju da i ne govorimo. Bile su to duge rečenice, koje je trebalo moći pratiti, ali nikad nisu gubile smisao.

Ispod markantne vanjštine, ozbiljnosti i, naizgled, strogoće Jakov je krio i drugačijega sebe. Znao je biti iznimno duhovit, ponekad i nježan i brižan, otkrivao je emocije načinom na koji je govorio i gestikulirao, izrazima lica iz kojih se dalo sve iščitati, i zadovoljstvo, i ljutnja, i dišpet, i razočarenje, i ponos …

I znao nam je često reći: „Najljepši posao je u Muzeju, zato, kad idete prema Gornjem gradu svratite na Kamenita vrata i upalite svijeću za taj dar“....

Eto, upalit ćemo još pokoju svijeću za zahvalu, ali i za Jakova, koji nas je napustio 'jednoga sparnog ljetnog poslijepodneva', baš kao u rečenici što je najavljivala Gorjanovićevo otkriće krapinskog pračovjeka koju je volio spominjati…

I na kraju, dragi naš Jakove, dragi šefe, ostaje nam radost što smo imali priliku poznavati Vas i učiti od Vas, ostaje nam i ponos što smo barem malim dijelom bili prisutni u Vašem životu. Bio je doista privilegij raditi i biti u Vašoj blizini.

Mir Vam nebeski i neka Vam je laka hrvatska i poljička zemlja koju ste toliko voljeli!

\*Katarina Krizmanić uputila je gornje riječi Jakovu Radovčiću na Mirogoju, u petak, 30. srpnja 2021. godine.